Az Emberi Erőforrások Minisztériuma a **"Köznevelési intézmény által szervezett utazással járó programokkal kapcsolatos tájékoztatás"** tárgyú levelében a következőkre hívják fel az iskolaigazgatók figyelmét:

"A tanórán kívüli, személyszállítással egybekötött programokon a résztvevők biztonságos utazása érdekében a szervezéssel vagy a szállítással foglalkozó cégektől minden esetben kérjenek írásos nyilatkozatot arról, hogy a szolgáltatás személyi és tárgyi feltételei megfelelnek a hatályos előírásoknak, valamint az érintett gépjármű megfelelő műszaki állapotban van és rendelkezik érvényes okmányokkal. A jövőben megkötendő szerződések esetében kérem, figyeljenek arra is, hogy amennyiben a gépjárművel történő utazás nem fejeződik be este 23 óráig, azt a személyszállítást végző sofőrök pihenése érdekében meg kell szakítani. Éjjel 23 óra és hajnali 4 óra közötti idősávban a sofőröknek mindenképpen egy szálláshelyen pihenőt kell tartaniuk, ugyanott, ahol a diákokat is elszállásolják erre az időre. Az utazásban résztvevőkről , az utazás helyszíneiről az intézmény vezetője minden esetben rendelkezzen megfelelő információval, pontos és teljeskörű utaslistával, amelyen szerepeljenek a törvényes képviselők elérhetőségei is. A kísérő pedagógusok a hatályos szabályozás szerint felelősek a vonatkozó rendelkezések betartatására, az önként jelentkező kísérők, illetv egyéb jelen lévő személyek a pedagóguskíséretet nem helyettesítik. Kérem, hogy hívja fel a köznevelési intézmények vezetőinek figyelmét arra is, hogy a köznevelési intézmény vonatkozó belső szabályzatait, különös tekintettel a szervezeti és működési szabályzatra, a pedagógiai programra és a házirendre, tekintsék át, és szükség esetén módosítsák azokat. Kérem, hogy fordítsanak különös figyelmet a pedagógiai programban rögzített, tanórán kívüli, külföldi és belföldi utazással járó programok szabályozása esetében az utazások megszervezésének a rendjére, a tanulók biztonságára, a gyermekek, tanulók egészségét veszélyeztető helyzetek kezelésére."

A szülői hozzájárulási nyilatkozat kiállításához **nincs egységes uniós formanyomtatvány**.

**A nyilatkozatban az alábbi adatokat célszerű feltüntetni:**

* a kiskorú, a kísérő és a szülő(k) adatai (születési adatok);
* a kiskorú utazásra jogosító okmányának száma;
* a külföldi tartózkodás célja, helye (cím, telefon);
* a meglátogatni kívánt személy vagy intézmény (iskola, tanfolyamszervező) adatai, elérhetősége.

Amennyiben például egy óvodás vagy iskolás csoport utazik szülői kíséret nélkül egy másik országba, és a kirándulást szervező szervezet / intézmény rendelkezik egységes nyilatkozattal arról, hogy a szülők hozzájárultak a kiskorú gyermek külföldi utazásához, nincs szükség külön szülői hozzájáruló nyilatkozatra.